แรงงานส่งเงินกลับลด7%
เศรษฐกิจโลกชะลอตัว ทำแรงงานไทยไปทำงานต่างประเทศน้อยลง รายได้ส่งกลับหดตัวลง 7%
29 ต.ค. 2565

เศรษฐกิจโลกชะลอตัว ทำแรงงานไทยไปทำงานต่างประเทศน้อยลง รายได้ส่งกลับหดตัวลง 7%
ฝ่ายวิจัยธนาคารกรุงเทพ รายงานรายได้ส่งกลับของแรงงานไทยที่ไปทำงานต่างประเทศในไตรมาส 3 ของปีนี้ โดยมีเงินส่งกลับรวม 2.25 หมื่นล้านบาท ลดลง 7% นับเป็นการลดลงครั้งแรก หลังจากที่เพิ่มขึ้นติดต่อกัน 4 ไตรมาส แต่เพิ่มขึ้น 4.1% เมื่อเทียบกับไตรมาสก่อนหน้า
ทั้งนี้ ใน 9 เดือนของปีนี้ แรงงานไทยที่ไปทำงานต่างประเทศ รวม 91,920 คน ลดลง 11.1%  เมื่อเทียบกับช่วงเดียวกันของปีก่อน ที่มีผู้ออกไปทำงานต่างประเทศ 113,472 คน เฉพาะในเดือน ก.ย. 2557 มีจำนวน 9,229 คน ลดลง 7.4% เมื่อเทียบกับช่วงเดียวกันของปีก่อน 
แรงงานไทยที่ไปทำงานต่างประเทศในปีนี้ เป็นแรงงานใหม่ 57.1% และเป็นแรงงานไทยที่กลับมาพักผ่อนและนายจ้างอนุญาตให้กลับไปทำงานต่อ 42.9% ของแรงงานที่ไปทำงานต่างประเทศทั้งหมด โดยไต้หวันเป็นประเทศที่มีคนไทยไปทำงานมากที่สุดคือ 30.4% เกาหลีใต้ 7.8% สิงคโปร์ 7.4% ญี่ปุ่น 6.4% และอิสราเอล คิดเป็น %6 ของแรงงานไทยที่ไปทำงานต่างประเทศทั้งหมด
การออกไปทำงานต่างประเทศของคนไทย ขึ้นอยู่กับภาวะเศรษฐกิจของประเทศคู่ค้าด้วย จำนวนผู้ออกไปทำงานลดลงอย่างต่อเนื่องตั้งแต่เกิดวิกฤตฟองสบู่เศรษฐกิจในสหรัฐแตก ซึ่งส่งผลกระทบให้การจ้างงานต่างชาติลดลงมาก ทำให้โครงการก่อสร้างและพัฒนาอสังหาริมทรัพย์ในประเทศเป้าหมายของแรงงานไทย ทั้งในภูมิภาคเอเชียและตะวันออกกลาง ชะลอตัวตามไปด้วย ประกอบกับบางประเทศเริ่มมีมาตรการควบคุมการเข้ามาทำงานของแรงงานต่างด้าว
นอกจากนี้ เป็นผลมาจากการย้ายฐานการผลิตของนักลงทุนหลายประเทศเข้าไปตั้งโรงงานในประเทศจีน โดยเฉพาะอุตสาหกรรมที่ต้องใช้แรงงานมาก เนื่องจากมีค่าแรงงานที่ต่ำกว่า เฉพาะในไต้หวันนั้นเคยมีแรงงานไทยเข้าไปทำงานถึง 2 แสนคน ปัจจุบันเหลือเพียง 7-8 หมื่นคน ส่วนใหญ่ทำงานในโรงงานอุตสาหกรรมอิเล็กทรอนิกส์ พลาสติก สิ่งทอ  การก่อสร้าง ดูแลผู้ป่วย ดูแลเด็ก และดูแลผู้สูงอายุ
เหตุผลอีกประการหนึ่งมาจากแรงงานไทยต้องเผชิญการแข่งขันจากแรงงานของประเทศเพื่อนบ้าน ที่มีศักยภาพฝีมือแรงงานที่ใกล้เคียงกัน แต่มีค่าจ้างที่ต่ำกว่า และมีความได้เปรียบทางด้านภาษาที่สามารถพูดและอ่านภาษาอังกฤษได้ดีกว่าคนไทย
อย่างไรก็ดี ปริมาณการออกไปทำงานต่างประเทศของคนไทยในอาเซียนเก่า 5 ประเทศ ลดลงอย่างต่อเนื่อง แต่กลับไปเพิ่มขึ้นในกลุ่มประเทศซีแอลเอ็มวี คือ กัมพูชา ลาว พม่า เวียดนาม ซึ่งเป็นกลุ่มอาเซียนใหม่ที่มีศักยภาพที่จะเติบโตทางเศรษฐกิจอย่างต่อเนื่อง